Öljykorruptiolla vaurastuneen Angolan valtaeliitin keskiössä on Dos Santosin presidenttiperhe ja sen upporikas esikoistytär Isabel.

Mistä on kyse? Angolassa käytiin keskiviikkona 23. elokuuta parlamenttivaalit, joiden voittajasta tuli automaattisesti maan presidentti.

Valtapuolue, entinen marxistis-leninistinen puolue MPLA voitti vaalit 61 prosentilla äänistä.

Maata 38 vuotta hallinnut Jose Eduardo Dos Santos jättäytyi pois vallasta.

Dos Santosin seuraajakseen valitsemasta João Lourençosta tuli presidentti.

Pääoppositiopuolue UNITA on syyttänyt hallitusta vaalien manipuloinnista eikä hyväksy tulosta. Se aikoo viedä vaalituloksen oikeuteen.

Kun Isabel dos Santos oli lapsi 1980-luvulla, kommunistisen Angolan supermarkettien tyhjyyttä ammottavilta hyllyiltä sai lähinnä nuudelipaketteja.

Tästä pieni Isabel tuskin tiesi mitään. Samaan aikaan hänen presidentti-isänsä, marxistis-leninististä MPLA-puoluetta johtanut José Eduardo dos Santos hankki palatsiin joulukuusia New Yorkista.

Tänä päivänä Isabel dos Santos, 44, on Afrikan rikkain nainen Forbes-lehden (siirryt toiseen palveluun) listauksen mukaan. Hänen omaisuutensa arvoksi arvioidaan noin kolme miljardia euroa.

Afrikan El Dorado

Isabel dos Santos aikuistui Angolan 27 vuotta kestäneen verisen sisällissodan loppuvaiheissa, kun Angolan rikkauksiin päästiin kunnolla käsiksi. Sodan päätyttyä vuonna 2002 investointibuumi sai maan talouden nousuun.

Kommunismista kapitalismiin kääntynyt Angola on ollut 2010-luvun alussa yksi maailman nopeimmin kasvavia talouksia öljyn ja timanttien tuotannon ansiosta ja saanut tittelin Afrikan El Dorado.

Pääkaupungista Luandasta on tullut yksi maailman kalleimmista kaupungeista.

Lapsia rokotettiin Angolassa helmikuussa 2016 keltakuume-epidemian takia. Maan terveydenhuolto ei ole hyötynyt öljyrahoista. Joost de Raeymaeker / EPA

Kuitenkin vain pieni osa öljytuloista on päätynyt kansalle, sillä ainakin puolet angolalaisista elää alle kahdella dollarilla päivässä. Angola onkin yksi maailman epätasa-arvoisimpia yhteiskuntia.

Rikkauksista huolimatta maan terveydenhuolto on kuralla, ja pääkaupungissa puhkesi loppuvuodesta 2015 jopa satoja tappanut keltakuume-epidemia.

Valtapuolue MPLA ja sen eliitti on rikastunut öljy- ja timanttituloilla. Niin myös Isabel dos Santos, joka lähti vuosituhannen taitteessa mukaan hallituksen kansainvälisiin veritimanttibisneksiin.

Ystävät yksityiskoneilla ökybileisiin

Isabel ei turhaan salaile omaisuuttaan.

Vuonna 2012 hän juhlisti kymmenettä vuosipäiväänsä puolisonsa, kongolaisen liikemiehen Sindika Dokolon kanssa. Dos Santos lennätti paikalle yksityisjeteillä ystäviä ja sukulaisia Saksasta ja Brasiliasta asti.

Luandan historiallisessa linnakkeessa pidettiin ylenpalttiset bileet ja ökyrikkaiden suosimalla Mussolon saarella runsas sunnuntaibrunssi.

Huikentelevaisuuden ansioista dos Santos onkin saanut lempinimen ”Prinsessa”.

Isabel dos Santos miehensä, kongolaisen liikemiehen Sindika Dokolon kanssa vuonna 2016. AOP

Isabel itse pitää enemmän tarinasta, jonka mukaan hän on rikastunut oman yritteliäisyytensä ansiosta, joka alkoi jo lapsuudessa kananmunien myynnillä.

– Sellainen väite lähinnä naurattaa. Hänen varansa tulevat siitä, että hänen isänsä on tässä maassa laki, Angolan entinen pääministeri Marcolino Moco sanoo The New York Timesille (siirryt toiseen palveluun).

Samaan lopputulokseen on päätynyt myös dos Santosin varallisuuden alkuperää tutkinut angolalainen toimittaja Rafael Marques de Morais.

– Isä tekee mahdolliseksi kaiken, mitä Isabel tahtoo, Marques de Morais luonnehtii Deutsche Wellelle (siirryt toiseen palveluun).

Perheen lonkerot yltävät Eurooppaan

Hallinnon korruptio Angolassa on räikeää. Transparency Internationalin maailman valtioiden korruptioindeksissä Angola on peräpään pitäjiä, 176 maasta 164:s.

Asiantuntijan mukaan korruptio on nimenomaan hallinnon sisäistä ja valtion rakenteissa.

– Siihen kuuluu offshore-pankkitilejä ja ovelia tapoja saada rahaa eliitin taskuihin, sanoo Afrikka-analyytikko Julia Westbury West Sands Advisory -analyysiyrityksestä Ylelle.

Vuonna 2013 Angola katkaisi erityisen taloussiteensä (siirryt toiseen palveluun) entiseen siirtomaaisäntään Portugaliin, jonka yrityksiin angolalaiset liikemiehet ovat sijoittaneet valtavia summia. Syynä olivat korruptiotutkinnat Angolan liikemieseliittiä kohtaan Portugalissa.

Isabel dos Santosilla on Angolassa ja Portugalissa valtavasti yksityisiä omistuksia. Niiden kautta dos Santosin mahtiperheen lonkerot yltävät tietoliikennesektorilta pankkialalle, mediaan, timanttibisneksiin ja jalkapallojoukkueisiin sekä kotimaassa että entisessä isäntämaassa.

Vuonna 2014 Isabel dos Santos teki portugalilaisesta tietoliikenneyrityksestä Portugal Telecomista ostotarjouksen, jonka hän kuitenkin veti pois. AOP

Dos Santosin perhe omistaa esimerkiksi sveitsiläisen jalokiviliikkeen Grisogonon, jonka 404 karaatin timanttia Kim Kardashian ihasteli twiitissään (siirryt toiseen palveluun) viime vuonna.

Tyttären valinta ei miellyttänyt

Viime vuoden kesäkuussa Angolan presidentti Eduardo dos Santos nimitti vanhimman tyttärensä Isabelin valtiollisen öljy-yhtiön Sonangolin johtoon.

– Hänen nimitystään tehtävään kritisoitiin laajalti ja hallintoa syytettiin nepotismista. Oman tyttären valinta yhdelle Angolan talouden tärkeimmistä paikoista ei tietenkään miellytä monia, Westbury sanoo.

Dos Santosin hallitsijaperhe: väistyvä presidentti Jose Eduardo dos Santos, vaimo Ana Paula (oik.) ja tytär Isabel (takana keskellä). Paulo Novais / EPA

Ei vähintään siksi, että Isabel dos Santosilla ei ole lainkaan kokemusta öljyteollisuudesta. Ryhmä lakimiehiä on yrittänyt savustaa dos Santosia johtopaikalta, toistaiseksi tuloksetta.

Dos Santosin dynastia juonii kulisseissa

Kun Angolaa lähes koko itsenäisyyden ajan hallinnut presidentti José Eduardo dos Santos ilmoitti luopuvansa vallasta 38 vuoden jälkeen, monet odottivat hänen valitsevan seuraajaksi yhden perheenjäsenistään.

Sen sijaan dos Santos valitsi suojatikseen valtapuolue MPLA:n João Lourençon, joka nousi odotetusti presidentiksi viime viikon vaaleissa. Lourenço on luvannut puuttua korruptioon, mutta siitä ei tule helppoa. Tuore presidentti on ollut pitkään osa valtapuoluetta, ja hänellä on paljon korruptoituneita puoluetovereita.

Dos Santosin dynastian vaikutusvallan ennakoidaankin jatkuvan kulisseissa.

– Pelkona on, että valtapuolue sortuu uhkailuun, korruptioon ja muihin keinoihin pitääkseen hallituksen otteessaan, Westbury toteaa.

Vuonna 2014 tapahtunut romahdus raakaöljyn hinnassa on iskenyt Angolan talouteen rajusti.

Angolan väistyvä presidentti Jose Eduardo Dos Santos. Manuel de Almeida

Laskevat öljyn hinnat vähentävät valtapuolueen tulovirtaa ja ovat johtaneet myös keskiluokan työpaikkojen menetyksiin. Tämä lisää tyytymättömyyttä ja mielenosoitusten puhkeamisen mahdollisuutta.

– Ihmiset alkavat turhautua Angolassa, Westbury sanoo.

Tulevat kuukaudet ja vuodet näyttävät, kuinka kauan Angolan kansa vielä kestää korruptioitunutta valtaeliittiä – ja öljy-yhtiötä johtavaa prinsessa Isabelia.

Lue lisää aiheesta:

Vanha kommunistipiiri pitää kiinni vallasta öljymaa Angolassa – Muutoksen tuulia ennustetaan silti

Jutussa on käytetty lähteinä The New York Timesia (siirryt toiseen palveluun), Spectatoria (siirryt toiseen palveluun), Forbesia (siirryt toiseen palveluun), Deutsche Welleä (siirryt toiseen palveluun) sekä The Borgen Project (siirryt toiseen palveluun) ja African Arguments (siirryt toiseen palveluun)-sivustoja.